**A KÁROLI GÁSPÁR REFORMÁTUS EGYETEM**

**Hittudományi Kar**

**Minőségbiztosítási Bizottságának ügyrendje**

**1. A Bizottság feladata és összetétele**

A Bizottság feladatát a KRE Szervezeti és Működési Szabályzatának I. 1. sz. mellékletének 7. §-a tartalmazza. A Bizottság négy tagját a HTK Kari tanácsa választja a kar oktatói és kutatói közül a HTK Kari Tanácsa választja meg. A Bizottság tagja még szavazati joggal a HÖK által delegált diákképviselő, valamint meghívottként a kari doktori minőségbiztosítási bizottság képviselője és egy nem oktatói munkavállaló.

**2. A Bizottság tagjainak jogai és kötelezettségei**

A tagok joga és kötelessége a Bizottság eredményes működésének elősegítése. A tag jogosult és köteles

1. a bizottság ülésén részt venni,
2. akadályoztatása esetén távolmaradását az elnöknek bejelenteni,
3. Bizottsági tevékenysége során a jogszabályokat, és egyetemi szabályzatokat betartani,
4. Bizottság hatáskörébe tartozó bármely ügyben a bizottság ülésén kérdéseket feltenni, intézkedést, módosítást kezdeményezni,
5. minden olyan információhoz hozzáférni, amely a bizottsági tagságból eredő feladatai ellátásához szükséges.

A Bizottság ülésein a mindenkori elnök felkéri a Bizottság egyik tagját a titkári feladatok ellátására.

**3. A Bizottság összehívása**

 A Bizottság szükség szerint, de szemeszterenként legalább egy alkalommal ülésezik. A Bizottság elnöke az ülésekre tanácskozási joggal meghívhatja mindazokat, akiknek jelenlétét szükségesnek tartja. A Bizottság üléseire állandó meghívással rendelkezik a HTK dékánja illetve dékánhelyettese. Az ülést a Bizottság elnöke, akadályoztatása esetén az elnök által felkért bizottsági tag vezeti.

A Bizottság üléseit az elnök hívja össze e-mailben legkésőbb az ülést megelőzően öt munkanappal. A meghívó tartalmazza az ülés helyét és időpontját, az előterjesztések összefoglalóját, valamint minden szükséges dokumentum elektronikus változatát. Rendkívüli esetben a Bizottság rövid úton szóban is összehívható. Amennyiben két bizottsági tag a napirendi pontok megjelölésével írásban kéri, úgy az elnök köteles a kérelem beérkezésétől számított 15 napon belüli összehívni a Bizottság ülését.

**4. A Bizottság ülése**

 Az ülés igeolvasással és imádsággal veszi kezdetét. Ezután az elnök megállapítja a bizottság határozatképességét. Az ülés akkor határozatképes, ha a tagjainak több mint a fele jelen van. A határozatképesség megállapítása után a Bizottság elnöke ismerteti a napirendet, majd ezt követően a döntés születik a napirendi pontok elfogadásáról. Amennyiben a Bizottság határozatképtelen, a Bizottság elnöke megkísérli a határozatképesség helyreállítását, illetve gondoskodik az újabb ülés 24 órán belüli időpontra történő összehívásáról. A megismételt ülés a jelenlévők számától függetlenül határozatképes. A rendkívüli esetben, szóban összehívott ülés akkor határozatképes, ha a Bizottság tagjainak több mint kétharmada jelen van. A határozatképesség megállapítása után a Bizottság elnöke ismerteti a napirendet. Az elnök, vagy az adott napirend előadója ismerteti a megvitatandó ügyeket. A vita lezárását követően a Bizottság elnöke felteszi szavazásra a kérdést.

A Bizottság elnöke saját hatáskörében eljárva a Bizottság feladat- és hatáskörébe tartozó ügyekben elektronikus szavazást is elrendelhet. Az elektronikus szavazás e-mail útján történhet. Az elektronikus szavazásra történő felhívást e-mail útján kell megküldeni. A felhívásban meg kell jelölni a szavazásra nyitva álló határidőt. Az elektronikus szavazás során a kiküldött szavazási felhívás a meghívó szerepét is betölti, és nem vonatkoznak rá a jelen ügyrend egyéb részeiben rögzített határidők. A szavazatok leadásának határideje az e-mailek elküldésétől számított legkevesebb negyvennyolc óra. Az adott szavazás esetében betartandó határidőt a Bizottság elnöke állapítja meg. A határidőt a szavazási felhívásban fel kell tüntetni. A szavazás végeredményéről az Elnök írásban tájékoztatja a Bizottság tagjait. Határozatképesség szempontjából a határidőn belül visszaküldött szavazatok száma az irányadó.

 A Bizottság a határozatait nyílt szavazással, egyszerű szótöbbséggel hozza. Szavazategyenlőség esetén az elnök (illetve a mindenkori levezető elnök) szavazata dönt. A határozatok meghozatalát követően a Bizottság elnöke az ülést záró imádsággal vagy áldásmondással berekeszti.

**5. Jegyzőkönyv**

 A Bizottság üléseiről jegyzőkönyv készül, amelyet a Bizottság elnökének felkérésére egy bizottsági titkár készít el. A jegyzőkönyvben – a napirendi pontonként – a vita főbb tartalmi elemeit, valamint a Bizottság határozatát, illetve állásfoglalását rögzíteni kell. Az jegyzőkönyvet a Bizottság elnöke, illetve levezető elnöke, és a titkár írja alá.

 **Létrehozva a KRE HTK Kari tanácsának 2020. június 26-i ülésén.**